[F]rater Guido Dei patientia abbas Sancti Jacobi, Stephanus decanus Sancte Marie et Odo magister Domus Dei Pruvini omnibus ad quod littere iste pervenerint in Domino salutem. Universitati vestre notum fieri volumus quod erat contentio inter abbatem et fratres Vallis lucentis ex una parte et Thomam clericum Pruvinensem ex alia super quatuor sextariis bladi quos in communiis de Torigniacho jure hereditario ab eis exigebat. Qui tandem de communi assensu in nos compromiserunt ut quicquid super hac re diceremus, inquisita prius veritate, ipsi inevitabiliter observarent. Nos ergo veritate inquisita cum dictum nostrum astantibus partibus die assignata proferre parati essemus, prefatus Thomas clericus sponte querele renuntiavit et si quid juris in dictis communiis habebat memoratis abbati et fratribus penitus quitavit et hanc quitationem laudavit pater ejus Herbertus Sellarius et mater ejus E. necnon et filia eorum Petronilla. In cujus rei memoriam presentes litteras sigillorum nostrorum impressionibus signari fecimus. Actum anno Domini M° CC° VIII°.